Nafta hind on taas üle kuu aja tõusnud USAs
elektroonilisel kauplemisel üle 50 dollari piiri.
Veebruarikuu kohaletoimetamise tähtajaga nafta hind on kerkinud USAs 1,2 dollarit 50,05 dollarini barreli eest. Viimane kord maksis barrel üle 50 dollari 15. detsembril.
OPEC plaanib taas tootmist piirata ning seda kõigi aegade suurimas mahus. OPEC, kelle liikmed toodavad 40% maailma naftast, nõustus eelmisel kuul kärpima naftatootmist 2,2 miljoni barreli võrra päevas. Analüütikud on aga olnud siiani kahtlevad, kas OPEC suudab ka neid kärpeid hoida. Venetsueela ning Iraan, kelle riigi tulud sõltuvad suuresti just nafta hinnast, oleksid seetõttu sunnitud vähem pumpama, mistõttu oleks see neile lisasurve.
Nafta hinda on kergitanud ka pinged Gaza sektoris ning Venemaa ning Ukraina gaasitüli. Kuna Venemaa ning Ukraina ei suuda kokku leppida gaasi hinnas, on Venemaa vähendanud gaasitarneid läbi Ukraina Euroopasse, kust Euroopa saab väga suure osa oma gaasist.
Nafta hind on roninud nüüdseks 26. detsembri põhjast umbes 38%.